# Bestyrelsens beretning 2024

## Overblik

Dette er den skriftlige beretning fra bestyrelsen i foreningen AFS Alumni DK til generalforsamlingen 8. oktober 2024. Den vil blive suppleret kort mundtligt af formanden på selve generalforsamlingen.

Beretningen indeholder følgende:

* Bestyrelsens aktiviteter, herunder møder med AFS Interkultur
* Årets resultater i forhold til formålsparagraf[[1]](#footnote-1)
* Årets aktiviteter
* Bestyrelsen og udvalg 2023-24
* Kommunikation til medlemmer og andre
* Medlemstal pr. 30. juni 2024
* Planer for det kommende foreningsår

## Bestyrelsens aktiviteter, herunder møder med AFS Interkultur

Kort efter sidste års generalforsamling mistede vi bestyrelsesmedlem Jytte Tholstrup Svendsen. Hun døde efter kort tids sygdom. Jytte var medlem af vores bestyrelse siden 2021, hvor hun selv stillede op som kandidat på generalforsamlingen. Hun havde ikke selv været udvekslingsstudent, men brændte for AFS. Hvordan hun kom i forbindelse med AFS er uvist, men sidst i 1980’erne var Jytte formand for Lyngby-Gentofte lokalforening og var værtsmor rigtig mange gange. Æret være hendes minde!

Bestyrelsen har holdt 4 bestyrelsesmøder i foreningsåret. Aftenmøde-, stipendie-, kommunikations- og årgangsjubilæumsudvalgene har arbejdet selvstændigt mellem møderne. På hvert bestyrelsesmøde har udvalgene orienteret og drøftet fælles anliggender. Kassereren arbejder selvstændigt og har ligeledes et fast punkt på møderne.

## Årets resultater i forhold til formålsparagraf

### Stipendier

I år har vi givet 2 stipendier på hver 15.000 kr. til Embla Brixvold (til Costa Rica) og Storm-Erik Sørensen (fra Grønland, til USA). Vi ser frem til at få spændende rejsebreve fra dem.

I årets løb har vi modtaget 2 spændende rejsebreve fra Italien fra Angelina Tran, som var sidste års modtager.

### Modtager af AFS Alumni Jubilæumsfonds legati 2023

Årets modtager af AFS Alumni Jubilæumsfonds legat var Kathrine Jørgensen (New Zealand ’05). Hun er meget aktiv som lokalforeningsfrivillig på Fyn, især i Odense lokalforening, senest som lokalforeningsformand.

Kathrine blev indstillet af bestyrelsen i AFS Interkultur, som blandt andet skrev følgende: ”Kathrine er som frivillig på Fyn med til at sprede budskabet om interkulturel læring. I lokalforeningen er hun en solid klippe, som man kan regne med, og samtidig med det bidrager hun med nyt og hun ser fremad.”

Kathrine takkede for prisen og buketten. ”Når man efter måneders forberedelser sidder med en nyankommen AFS’er og hører, hvad der motiverer den unge til AFS-ophold. Ja, så går det hele op og giver mening. Det er hele arbejdet værd!”

### Samarbejde med og støtte til AFS Interkultur

Vi takker Ida Vægter Rasmussen for arbejdet som repræsentant i AFS Alumni DK’s bestyrelse. I maj 2024 blev stafetten givet videre til Kirsi-Mari Lehtonen. Velkommen til Kirsi-Mari!

Traditionen tro har et par bestyrelsesmedlemmer i årets løb holdt møder med AFS Interkultur. Da generalsekretær Ulrik Wehner nu også er blevet generalsekretær for AFS Sverige og AFS Norge, har Heine Bøgsted overtaget opgaven. Heine er sekretariatsleder på kontoret i København. Vi glæder os over, at dialogen og viljen til samarbejde fortsat er høj.

For at styrke kommunikationen til vores medlemmer og de frivillige har vi i 2024 indledt et nyt samarbejde med Louise Poulsen og Kathrine Højte Lynggaard fra AFS-kontoret. Louise er ansat som frivillighedskonsulent og har kontakten til en lang række frivillige og til lokalforeningerne. Kathrine er kommunikationsmedarbejder og laver alt fra nyhedsbreve, hjemmeside, Facebook mm. I det nyoprettede netværk arbejder vi sammen om vores kommunikationsårshjul. Vi udveksler ideer og henter inspiration til det videre arbejde.

## Årets aktiviteter

### Årgangsjubilæet 2023

Årgangsjubilæet 2023 blev afholdt i de dejlige lokaler på Restaurant Kastrup Strandpark den 28. oktober med i alt 53 deltagere – ganske som siden 2018. Kirsten Pruzan Mikkelsen ’63 beskriver bl.a. dagen således*:* ”Fint arrangement, skønne mennesker og lidt af den gamle AFS-spirit. Pludselig var man 17 år igen! AFS’ere i alle aldre med AFS-oplevelser i bagagen fra flere kontinenter mødtes til årgangsjubilæum 2023.” Se Kirstens beretning og billeder fra dagen på [afsalumni.dk/aargangsjubilaeum-2023-2](https://www.afsalumni.dk/aargangsjubilaeum-2023-2).

### Årgangsjubilæet 2024

Afholdes den 26. oktober 2024. Forberedelserne er i fuld gang, og der er allerede 65 tilmeldte jubilarer fra årgang 1964 til årgang 1999. Som tidligere år er der repræsentanter for jubilæumsårgangene med i udvalget ud over den ”faste stok” fra bestyrelsen. Selv om vi efterhånden har megen erfaring med at opspore kommende jubilarer, er der også altid hjælp at hente fx fra familiemedlemmer.

### Aftenmøder

#### Cirkusrevyen

Igen i august 2023 mødtes en gruppe AFS-alumner på Peter Lieps i Dyrehaven til en middag, inden vi gik i Cirkusrevyen. Det blev som vanligt en vellykket aften – middagen blev indtaget udenfor i dejligt vejr, og revyen var en stor succes – også med den nye ledelse.

#### Vor Frue kirke, København

Den 31. januar 2024 var 17 medlemmer på besøg i Vor Frue kirke i København, hvor sognepræst Eva Maria Schwarz ’82 USA tog imod. Vi fik både en introduktion til kirkens historie, udsmykningen lavet af Bertel Thorvaldsen og det daglige arbejde i kirken. En rigtig spændende aften, hvor vi kom vidt omkring, og tiden bare fløj afsted.

#### Dansk Flygtningehjælp

Den 8. april fik 24 medlemmer en spændende indføring i verdens flygtningeproblemer af Charlotte Slente, der er generalsekretær i Dansk Flygtningehjælp. Hun var med AFS i Mexico i 1984-85. Det var en dansk diplomatisk indsats på området i 1951 – få år efter FN var dannet – der førte til den første internationale flygtningekonvention. Og på den baggrund blev Dansk Flygtningehjælp etableret få år efter. Den nye organisation fik sin første aktive indsats med hjælp til de ungarske flygtninge i 1956. En væsentlig aften.

#### Stå til søs med AFS

Siden 2002 har AFS Alumni DK stået for mere end 70 arrangementer. For første gang nogensinde måtte vi aflyse dette arrangement med Carsten Buhl som rejseleder. Et arrangement, som tidligere har været en stor succes med mange deltagere. Årsagerne til den manglende tilslutning kan være flere, men det er nok en god idé at se nærmere på både annoncering og dato, hvis et Stå til søs med AFS skal lanceres igen.

### Årsmøde og generalforsamling 4. oktober 2023

Velkomst ved formand Klaus Faartoft. Efter en kort præsentationsrunde gik årsmødet i gang, i år med AFS’ere fra årgang 1956 til 2006.

Nyt fra AFS Interkultur ved Ida Vægter Rasmussen, AFS Interkultur, ’06 Malaysia, næstformand i AFS Interkulturs bestyrelse. Ida fortalte om seneste nyt fra AFS Interkultur og opdaterede os på sende- og værtetal.

Herefter talte aftenens hovedtaler Ole Hammer, ’89 USA: ”Fra frivillig i AFS til international politik”.

Ved generalforsamlingen i oktober 2023 afgik Klaus Faartoft som formand og mangeårigt medlem af bestyrelsen.

På sit første møde konstituerede bestyrelsen sig med Mie Engel Jønsson som formand og Liisa Deth Theilgaard som kasserer.

## Bestyrelsen og udvalg 2023-24

* Mie Engel Jønsson, formand (nyvalgt i 2023 for 2 år)
* Liisa Deth Theilgaard, kasserer (valgt i 2022 for 2 år)
* Birte Holm Sørensen (valgt i 2022 for 2 år)
* Jette Rye Schmidt (valgt i 2023 for 2 år)
* Kirsten M. Anttila, suppleant. Indtrådt efter Jytte (valgt i 2023 for 1 år)
* Ea Stevns Matzon, suppleant (valgt i 2023 for 1 år)
* Ida Vægter Rasmussen/Kirsi-Mari Lehtonen, AFS Interkultur

### Hvem har udgjort revisionen?

* Carsten Buhl, revisor
* Klaus Faartoft, revisorsuppleant

### Hvem sidder i øjeblikket i vores udvalg?

Bestyrelsen har nedsat disse udvalg:

* Aftenmødeudvalget Kirsten M. Anttila, Jette Rye Schmidt, Klaus Faartoft
* Stipendieudvalget Ea Stevns Matzon, Mie Engel Jønsson
* Årgangsjubilæum Ole Lau Holst ’64, Birthe Holm Sørensen ’64, Mads Kolte-Olsen ’84, Jette Rye Schmidt, Liisa Deth Theilgaard, Kirsten M. Anttila
* Cirkusrevyen Birte Holm Sørensen
* Kommunikationsudvalg Jette Rye Schmidt, Liisa Deth Theilgaard, Mie Engel Jønsson

Arkiv: Har du materialer, som du vil overdrage til arkivet, så kontakt kontakt@afsalumni.dk. Vi har i årets løb modtaget materialer fra Torben Winther, aktiv i AFS fra 1977 til 1986.

## Kommunikation til medlemmer og andre

Vi har sendt 10 nyhedsbreve ud i foreningsåret. Hjemmesiden er løbende blevet ajourført.

Man kommer som hidtil til hjemmesiden på [www.afsalumni.dk](file:///C%3A%5CUsers%5Cmej%5CDownloads%5Cwww.afsalumni.dk).

## Medlemstal pr. 30. juni 2024

Opbakningen til foreningen er stadig stor. Bestyrelsen rigtig glad for, at så mange betaler kontingent år efter år.

|  |  |  |  |
| --- | --- | --- | --- |
| **Kontingenttype** | **Total kr.** | **Antal** | **Antal****2023** |
| Enkelt | 24.150 | 69 | 74 |
| Enkelt, AFSI | 1.800 | 12 | 12 |
| Familie | 3.600 | 6 | 5 |
| Familie, AFSI | 600 | 2 | 7 |
| Firma | 2.000 | 1 | 0 |
| Total | 32.150 | 90 | 98 |
|  |
| Frikontingenter |  | 9 | 8 |
| Restanter |  | 11 | 12 |

I regnskabsåret er der kommet 4 nye medlemmer, der er 5 medlemmer, der har meldt sig ud, og der er 11, der er blevet slettet pga. dødsfald, udløb af frikontingent eller restance.

På Facebook er der nu 318 følgere.

## Planer for det kommende foreningsår

### Årgangsjubilæum 2025

Vi har reserveret lokaler på Restaurant Kastrup Strandpark igen til næste år lørdag den 25. oktober 2025.

### Aftenmøder

Vi vil fortsætte med aftenmøder. Ideer til emner og oplægsholdere er altid velkomne.

### Planlagte aftenmøder for det kommende år.

Hold øje med vores nyhedsbrev og Facebookside. Flere arrangementer er på vej:

* Realdania med adm. dir. Jesper Nygård den 4. marts 2025 kl. 18-20
* Frederiksborg Slot (Hillerød) med Tore Leifer den 17. juni 2025 kl. 15-17
* Cirkusrevyen i august 2025

### Tak

Vi siger tak til de medlemmer, som har lagt en ekstraordinær indsats i foreningens udvalg som fx aftenmøde- og jubilæumsudvalget.

Også en tak til AFS Interkultur for samarbejdet, tak til returnees, tidligere værter og andre, fordi I som medlemmer fortsat støtter op om foreningens arbejde. Uden jer, ingen AFS Alumni DK!

Bestyrelsen for AFS Alumni DK

1. AFS Alumni DK’s formål (if. vedtægternes §2):

”Foreningens formål er at støtte foreningen ”AFS Interkultur”, at udvikle og afholde aktiviteter, der fremmer større forståelse for forskellige kulturer, at forstærke bevidstheden om det fællesmenneskelige og at fastholde medlemmerne i et fællesskab omkring AFS oplevelsen.” [↑](#footnote-ref-1)